
DEL 1:
ROMA


KAPITTEL 1

På stranda står det en person som er et barn.

Du må selv gjøre personen til et barn. Hvis du forestiller deg en voksen person: trekk fra alder, og gjør personen til et barn.

Min hemmelighet er at jeg skammer meg utrolig mye, over små ting, de minste ting.

Må sjekke åpningstidene til San Sebastianokatakombene som ligger langs Via Appia Antica i Roma, som jeg gjerne vil besøke.

Når jeg ser en følelse, ser jeg vekk.

Nå sier jeg det bare:

Hvis jeg ikke får et barn, blir jeg gal. Jeg tror jeg blir gal hvis jeg ikke får et barn.

På taket av domkirken i Milano er det også, blant tusenvis av skulpturer som pryder bygningen, en skulptur av italieneren Primo Carnera og amerikaneren Jack Sharkey, som møttes i en boksekamp i New York i 1933. Mellom helgener og erkeengler. Knyttede never i boksehanskene.

